**Mal for bispedømmenes**

**PLAN VED ULYKKER OG KATASTROFER**

Kirkerådet, januar 2022

Innhold

[1. Innledning 3](#_Toc124858299)

[2. Den sivile beredskap 4](#_Toc124858300)

[2.1 Organisering av redningstjenesten 4](#_Toc124858301)

[2.2 Varsling, informasjon og annen støtte til pårørende 5](#_Toc124858302)

[2.3 Samarbeidende parter 6](#_Toc124858303)

[2.4 Psykososiale kriseteam 6](#_Toc124858304)

[2.5 Særlige utfordringer i regionen 7](#_Toc124858305)

[3. Den norske kirkes rolle 7](#_Toc124858306)

[3.1 Kirkelige oppgaver ifølge PBS I, punkt 5.5 7](#_Toc124858307)

[3.2 Biskopen 8](#_Toc124858308)

[3.3 Prostene og kirkevergene 8](#_Toc124858309)

[3.4 Bispedømmets HRS og LRS-prester og/ diakoner 9](#_Toc124858310)

[3.5 Kirkelig personell på sentre for evakuerte og pårørende 10](#_Toc124858311)

[3.7 Ved sykehus: 10](#_Toc124858312)

[4. Lokalkirkens beredskap 10](#_Toc124858313)

[5. Mediene og kirkens offentlige rolle ved katastrofer og ulykker 12](#_Toc124858314)

[6. Oppfølging 12](#_Toc124858315)

[7 Andre ressurser 13](#_Toc124858316)

# 1. Innledning

Den norske kirke har en allmenn hjelpeplikt. Som kristen kirke har vi en særlig forpliktelse overfor mennesker i nød og kriser.

Den offentlige redningstjenesten er organisert som et samvirke mellom en rekke offentlige etater og frivillige organisasjoner som er egnet til innsats for å redde liv. I Politiets beredskapssystem del 1 (PBS I) er Den norske kirke oppført som en slik samvirkeaktør.

Målsettingen med denne planen er

* at HRS-/LRS-prester/diakoner, proster og annet kirkelig personell er beredt på og har kunnskap om sin plass og sine oppgaver i en katastrofesituasjon
* at menighetene er forberedt på å møte ulike behov for oppfølging og omsorg

Planens målgruppe er prester, diakoner, proster og daglige ledere for fellesrådene/kirkeverger.

Det finnes egne retningslinjer for Den norske kirkes handling ved større ulykker og katastrofer, se [www.kirken.no](http://www.kirken.no/).

I tillegg til denne planen vil det være nødvendig at kirkelig personell har andre sentrale dokumenter lett tilgjengelig ved eventuell innsats. Dette er omtalt i denne planen under punkt 7.

Beredskapen i form av skriftlige ressurser består av fire hoveddeler:

* «Den norske kirkes tjeneste ved katastrofer og ulykker»
* Bispedømmets plan ved katastrofer og ulykker
* Hjelpemidler for det enkelte ledd ved innsats
* Lokale planer for krisehåndtering

Annet grunnmateriell er:

* ”Politiets beredskapssystem del I”,(PBS I) utgitt av Politidirektoratet (2020)
* «Mestring, samhørighet og håp. Veileder for psykososiale tiltak ved kriser og katastrofer» utgitt av Helsedirektoratet februar 2016

Planen trer i kraft når situasjonen går ut over den alminnelige funksjon med varsling av dødsfall (jfr. [Rundskriv 2007/003](https://kirken.no/globalassets/bispedommer/nidaros/for-ansatte/beredskap/vedlegg-3-rundskriv-2007-003-politidirektoratet.pdf)).

**Det er viktig og helt nødvendig at det på forhånd utarbeides avtaler mellom de to arbeidsgiverlinjene i kirken om organisering av arbeidet og mandat til innkalling av kirkelig personell til tjeneste i en akuttfase. (jamfør punkt 3.2)**

Normalt vil en slik ekstraordinær tilrettelegging av tjenesten ikke vare lenger enn to til tre døgn, de alminnelige funksjoner søkes opprettet så raskt som mulig.

# 2. Den sivile beredskap

##  2.1 Organisering av redningstjenesten

**Redningstjenesten er den offentlig organiserte virksomheten** som utøves ved øyeblikkelig innsats for å redde mennesker fra død eller skade som følge av akutte ulykkes- eller faresituasjoner, og som krever koordinering. Den er organisert som et samvirke mellom en rekke offentlige etater og private frivillige organisasjoner som er egnet til innsats for å redde liv. Det er HRS og LRS som har ansvaret for all ledelse og koordinering av redningsaksjoner innen sine ansvarsområder. (PBS I, 6.5 og 6.5.2)

**Redningstjenesten er organisert** i HRS og 13 underordnede LRS. Hvert politidistrikt (inklusive Sysselmannen på Svalbard) fungerer ved behov som en lokal redningssentral, og lensmannskontorene er en del av politidistriktenes interne organisering. LRS har sitt sete der hvor politimesteren har hovedkontor. Nødetatene politi, brann og helse samt bl.a. representanter for Forsvar og Telenor i tillegg til Sivilforsvar og frivillige, utgjør ledelsen i LRS, med politimesteren som leder. *Til hver LRS er det oppnevnt en prest/diakon med stedfortreder som rådgiver(e).* (PBS I, 5.5)

Samme samvirkeprinsipp er lagt til grunn for sammensetningen av ledelsen ved HRS: *Til HRS er oppnevnt en prest/diakon med stedfortreder som rådgiver.*

Lokal redningssentral (LRS) er en *funksjonell* organisering for å løse en oppgave når en redningsinnsats skal utføres i et politidistrikts ansvarsområde. Det er politiets ansvar å sørge for koordinering av slik innsats. «Stab» er tradisjonelt et uttrykk for «politimesterens ekstraordinære ledelsesapparat når det ordinære ledelsesapparat ikke er tilstrekkelig.»

 Denne planen kan også komme til anvendelse i et distrikt selv om det ikke settes LRS-stab. Det kan være aktuelt om hendelsen har skjedd andre steder i landet eller utenfor landets grenser. Kirkens tjenester vil gjerne være den samme, men LRS-prest/diakon vil da ha noe annen funksjon. Prosten vil normalt ha det koordinerende ansvaret med LRS-prest/diakon som rådgiver. Se pkt 3.2 og 3.5.

(Her nevnes de aktuelle politidistrikt i bispedømmet)

##  2.2 Varsling, informasjon og annen støtte til pårørende

Melding til pårørende om dødsfall utenfor hjem eller helseinstitusjon, er et politiansvar. I

Norge er det avtalt ordning at politiet ber Den norske kirke (prest/diakon) om å ta kontakt med den/de pårørende på deres hjemsted (eller annet kjent oppholdssted) med anmodning om å gi slik melding, jfr. Politidirektoratets rundskriv 2007/003: «[Formidling av informasjon til pårørende ved brå død, ulykke, katastrofe og kriminelle handlinger](Politidirektoratets%20rundskriv%202007/003%3A%20)». Dødsfallet eller ulykken kan utløse bistand fra kommunalt kriseteam der kirkelig personell kan være representert, og der representant for annet tros- eller livssynssamfunn kan tilkalles.

Ved katastrofer/ulykker med mange rammede, skjer i prinsippet det samme. Men her vil det være behov for et større apparat for at kirkelig personell og andre hjelpere skal kunne utføre sitt oppdrag tilfredsstillende.

Ved større hendelser kan pårørende bli hurtig varslet om ulykken, oftest gjennom media og sosiale medier. Pårørende vil henvende seg til de stedene de tror de kan få informasjon om skadde, døde, savnede. Ved behov vil KRIPOS opprette et nasjonalt kontaktnummer for pårørende – 815 02 800. En HRS vil kunne få som oppgave å ivareta informasjon fra og til pårørende når det ikke er noen aktuell LRS/politidistrikt (ulykker i internasjonalt farvann eller lignende), eller på anmodning fra en LRS.

Redningstjenesten søker bistand fra de prester/diakoner Den norske kirke har utpekt og knyttet opp mot aktuell HRS eller LRS. Denne kontakten med pårørende for informasjon og oppfølging vil normalt fortsette etter at selve redningsarbeidet er avsluttet, og er ofte et teamarbeid mellom politi, kirkelig personell, kommunale kriseteam og andre fagpersoner.

Det psykososiale støttearbeidet kan i akuttfasen ta form av «Evakuerte og pårørende – senter» (EPS) i lokaler som kommunene har utpekt til slikt formål. Kommunen har hovedansvar for etablering og drift av EPS, med bistand fra politiet. Kirkens bistand inngår i dette tverrfaglige arbeidet. (Jamfør PBS I, 11.1, 11.2.1-3) Mange steder vil kirkelig bistand være representert gjennom prester/diakoners deltakelse i kommunale kriseteam. Men politiet kan også be LRS-prest/diakon om å stille med kirkelig personell til EPS.

 Kirkelig personell skal, i tillegg til å støtte de evakuerte eller pårørende etter omkomne, støtte pårørende til person som er savnet eller ikke vil bli funnet.

## 2.3 Samarbeidende parter

Det er mange aktører i arbeid etter både større og mindre ulykker. En oversikt over disse finnes i boken «Politiets beredskapssystem del I», utgitt av Politidirektoratet (2020).

Den norske kirke er formelt innlemmet i samarbeid med politiet om redningstjenesten. Der hvor kirkelig personell er i direkte kontakt med berørte etter ulykker, har man et ansvar for at også representanter for andre tros- og **livssynsamfunn** trekkes inn der det er behov for det. LRS-prest/diakon og prost bør ha en løpende kontakt med lederne for lokale tros- og livssynssamfunn. Kirkelig fellesråd vil som gravferdsmyndighet ha lokalkunnskap om de ulike tros- og livssynsamfunn i kommunen.

Innen hvert politidistrikt finnes liste over aktuelle tros- og livssynssamfunn som Den norske kirke er ansvarlig for å fremskaffe hos **Statsforvalteren**. Bispedømmekontoret skaffer årlige ajourførte oversikter hos de respektive statsforvaltere og stiller dem til disposisjon for proster og LRS-prester/diakoner.

**Fylkesberedskapsrådet** har som oppgave å drøfte samfunnssikkerhets- og beredskapsspørsmål og skal være et forum for gjensidig orientering om beredskapsarbeidet på de forskjellige områder. Det skal holde oversikt over sikkerhets- og beredskapsarbeidet i fylkene, og skal kunne være et instrument for fylkesmannen for koordinering av krisehåndtering under alvorlige hendelser i fred, krise og krig. Biskopen er Den norske kirkes representant i dette rådet. **Politimestrene** samler de samarbeidende organer/etater og organisasjoner til jevnlige drøftelser og øvelser. (Jamfør PBS I, 5.12)

## 2.4 Psykososiale kriseteam

I **kommunene** er det opprettet **psykososiale kriseteam** som har en viktig oppgave ved mindre og større kriser og ulykker. Organiseringen av kriseteamene kan variere fra kommune til kommune. Men felles er at disse teamene også utgjør grunnstammen i oppfølging av berørte/pårørende ved ulykker og i større krisesituasjoner. Det anbefales at prest eller diakon er fast med i disse teamene ( Jamfør [Mestring, samhørighet og håp. Veileder for psykososiale tiltak ved kriser, ulykker og katastrofer](https://www.helsedirektoratet.no/veiledere/psykososiale-tiltak-ved-kriser-ulykker-og-katastrofer/Psykososiale%20tiltak%20ved%20kriser%2C%20ulykker%20og%20katastrofer%20%E2%80%93%20Veileder.pdf/_/attachment/inline/9170958a-0200-4f74-a842-ce505e8dbbe6%3A3a3fb52fc12bffd1b64e3a1567333d5d239a2167/Psykososiale%20tiltak%20ved%20kriser%2C%20ulykker%20og%20katastrofer%20%E2%80%93%20Veileder.pdf), Side 36)

Ved mange hendelser vil det ikke føre til en redningssituasjon lokalt, men kriseteamene i kommunen vil bli koblet inn. Kirkens bistand på evakuert- og pårørendesenter og annen kirkelig bistand, kan derfor være den samme som ved en redningssituasjon, men henstillingen om bistand kommer ikke nødvendigvis fra politimesteren.

Det er derfor viktig at det er gode relasjoner og samarbeidslinjer mellom kriseteamene og kirkelig personell. Det som fungerer i det daglige virke vil også fungere i de ekstraordinære situasjonene. Det forventes at prostene har kontakt med lederen av kommunens kriseteam og sørger for at prest/diakon om mulig er fast medlem. Prost og kirkeverge skal ha oversikt over de kommunale kriseteam, med telefonnummer til leder av teamet.

## 2.5 Særlige utfordringer i regionen

Her henvises til **lokale risiko- og sårbarhetsanalyser** som finnes hos statsforvalteren i det enkelte fylke.

# 3. Den norske kirkes rolle

## 3.1 Kirkelige oppgaver ifølge PBS I, punkt 5.5

«Kirkens oppgaver vil først og fremst være å gi medmenneskelig støtte. Ellers vil oppgaven for kirken særlig være å:

* Avgi en prest som rådgiver til politimesterens stab, lokale redningssentraler (LRS) og Hovedredningssentralen (HRS)
* Varsle pårørende etter anmodning fra politiet
* Gi støtte og sjelesorg
* Forberede og lede sørgegudstjeneste og andre markeringer
* Bistå ved syning og/eller overlevering av bårer
* Bistå pårørende ved besøk på ulykkesstedet
* Mobilisere det lokale kirkelige nettverket
* Gi særskilt oppmerksomhet til pårørende som ikke får sine døde tilbake»

## 3.2 Biskopen

Biskopen oppnevner HRS og LRS-prest/diakon (etter avtale med diakonens arbeidsgiver) og deres stedfortredere og meddeler disse til politimesteren. LRS prest/diakon må ikke ha andre beredskapsmessige oppdrag som kan være til hinder for tjenesten i redningsledelsen.

Bispedømmeadministrasjonen holder planverket oppdatert og offentlig tilgjengelig via bispedømmets hjemmeside. Administrasjonen fører oppdatert liste over bispedømmets LRS-team, og sørger for at alle tjenestegjørende har tilstrekkelig kunnskap og følelsesmessig beredskap til å delta i katastrofearbeid.

Bispedømmeadministrasjonen sørger for oppdaterte lister over aktuelle tros- og livssynssamfunn.

Bispedømmeadministrasjonen sørger for nødvendig rapportering og evaluering etter større innsats, og at kopi av denne sendes Kirkerådet.

Alle bispedømmets prester inngår i bispedømmets beredskap og kan innkalles til tjeneste ved opprettede sentra for evakuerte og pårørende, dersom de ikke av biskopen er innvilget fritak fra beredskapsarbeid. Tilsvarende bør gjelde for diakonene, ansatte ved bispedømmekontorene og prostene. Bispedømmeadministrasjonen kontakter diakonenes arbeidsgivere for avtaler om dette.

## 3.3 Prostene og kirkevergene

Det forventes at prost og kirkeverge har en gjennomtenkt beredskap vedrørende bruk av kirkelig innsatspersonell ved en ekstraordinær hendelse. Prost og kirkeverge må ha klare avtaler som sikrer en effektiv og hensiktsmessig bruk av personell og bygninger i en katastrofesituasjon. LRS-prest/diakon sitt mandat til innkalling inngår i disse avtalene. Mal for «Veiledning for Den norske kirkes tilbud til kommunen om beredskapssamarbeid» og «Mal for gjensidighetsavtale mellom de to arbeidsgiverlinjene i Den norske kirke» finnes [her](https://kirken.no/nb-NO/om-kirken/diakoni-og-samfunnsansvar/beredskap/).

 Når LRS-prest/diakon er innkalt av politiet har de fullmakt til å kalle inn stedfortredende LRS-prest/diakon Ved behov for ytterligere kirkelig bemanning, for eksempel på et evakuert- og pårørendesenter, følger LRS-prest/diakon de lokale avtaler og fullmakter som er gitt for en akutt krisesituasjon. Prosten informeres om større hendelser av LRS-prest og leder arbeidet med å få den ordinære tjenesten til å gå sin gang når andre blir utkalt. Når LRS-prest/diakon ikke deltar i redningsledelsen, vil det normalt være prosten som koordinerer arbeidet. Prosten samarbeider da med kommunens psykososiale kriseteam og eventuelt politiet om aktuell kirkelig bistand. LRS-prest/diakon kan da benyttes av prosten som rådgiver og ressursperson i arbeidet.

Det er et arbeidsgiveransvar å sørge for nødvendig oppfølging av personale etter en ekstraordinær innsats. Det tilligger prostene et særlig ansvar for avlastning og oppfølging av prestene som har gjort tjeneste lokalt. Tilsvarende gjelder kirkevergenes oppfølging av fellesrådets ansatte.

Prostene sørger for at kirkens tjeneste er hensiktsmessig organisert i forhold til de kommunale kriseteam.

## 3.4 Bispedømmets HRS og LRS-prester og/ diakoner

Bispedømmets HRS og LRS-team skal være tilstrekkelig informert av sine overordnede om tjenesten. De tar selv kontakt med den lokale politimester for gjensidig informasjon om oppgaver og eventuelle øvelser.

Funksjon og oppgaver ved innkalling til tjeneste ved politidistriktet/LRS (som følge av rundskriv 2007/003)finnes i tiltakskortene, se kapittel 7.

Det er viktig at LRS-prest/diakon tar kontakt og bygger relasjoner med politiet, også ved å delta på øvelser og regelmessige møter med redningsledelsen. Erfaring viser at opparbeidet kjennskap og tillit er viktig i en katastrofesituasjon.

LRS-prest/diakon har et ansvar for å ha noe kunnskap om aktuelle hensyn ved hendelser knyttet til personer med annen tro- og livssynstilknytning, og har ansvar for å kontakte representanter for disse ved behov. På hjemmesiden til Samarbeidsrådet for tros- og livssynsamfunn kan man finne representanter for de ulike samfunnene, <https://stl.no/> . Disse vil være behjelpelige med å finne fram til eventuelle lokale kontakter. Trossamfunn tilsluttet Norges Kristne Råd finnes på Norges kristne råd sin hjemmeside, <https://norgeskristnerad.no/>

LRS-prest/diakon deltar på øvelser og leverer rapport fra disse til biskopen og Kirkerådet, samt til prost og kirkeverge.

Det er utarbeidet Tiltakskort for LRS-prest/diakon, se kapittel 7.

LRS-prest/diakon tar initiativ til årlige møter med prostene i sitt distrikt for gjensidig informasjon og oppdatering.

## 3.5 Kirkelig personell på sentre for evakuerte og pårørende

Når LRS i samråd med LRS-presten/diakonen finner det påkrevet, blir annet kirkelig personell innkalt tiltjenesteblant evakuerte og pårørende.Prester og diakoner innkalles i henhold til avtalte rutiner.

Kirkelig personell har et særlig ansvar for å formidle kontakt til andre tros- og livssynssamfunn ved behov.

Målsettingen med prestens/diakonens arbeid er å bistå evakuerte og pårørende og andre berørte gjennom informasjon, samtale og sjelesorg. Til dette arbeidet vil det kunne være nødvendig å ha et personell med oppgaver som beskrevet i vedlegg. Antall personer må tilpasses situasjonen. De som møter kan bære tjenestedrakt, og vil trenge kirkelig identitetskort (= tjenestebevis).

## 3.7 Ved sykehus:

Bispedømmet har følgende sykehus:

(føres opp her)

Sykehuset har mottak av pårørende til inneliggende pasienter og etablerer pårørendesenter for dem ved behov. Når skadde er ankommet sykehuset, er det sykehuset/helseforetaket som har ansvar for å varsle og ivareta pårørende. Dette gjelder også hvis pasientene dør når de er innlagt. Hvis sykehuset ønsker bistand av kirkelig eller annen tros- og livssynsmessig art, går henvendelsen til prosten som sørger for at sykehuset har de nødvendige telefonnummer.

# 4. Lokalkirkens beredskap

Det er nødvendig at menighetsråd og stab gjennomtenker sin oppgave og praksis ved lokale katastrofer/ulykker. Dette skal nedtegnes i en plan som er lett tilgjengelig. Planen trenger ikke være omfattende, men sikre rask og adekvat handling lokalt. Menighetsrådet, kirkevergen og prosten skal gjensidig informere hverandre om lokale planer. Følgende momenter kan være en hjelp i planarbeidet:

Ved ulykker i lokalmiljøet eller ulykker andre steder hvor mange fra lokalmiljøet er rammet, vil det være behov for å åpne kirken for lystenning og samtale, eventuelt også et lokale/menighetshus der folk kan samles. Kirkelig fellesråd er ansvarlig for sikkerhet og brannberedskap ved åpne kirker. Kirkevergens HMS-plan må være kjent og sikkerhet i og for åpne kirker må ivaretas.

I åpen kirke bør det være et bord i inngangspartiet med blomster og lys og eventuelt en kondolanseprotokoll. Eventuelt sted for lystenning, -lysglobe eller telys, må sikres i forhold til brann og ha nødvendig vakthold. Rengjøring og rydding må ivaretas.

Informasjon til publikum, både med plakater, på nettet og i andre former er viktig. Det må være klare avtaler på hvem som skal uttale seg til pressen og det anbefales å ha en egen pressekontakt. Taushetsplikten i forhold til de pårørende må ivaretas. Se for øvrig pkt 5.

Tilstedeværelsen blant rammede og berørte består i å lytte, være stille sammen, gi kvalitetssikret informasjon og ellers stå til tjeneste*.* Kirkelig ansatte og frivillige kan stå sammen om denne tjenesten.

Kirkens ansatte kan være behjelpelig med å kontakte ønsket hjelp fra annet tros- eller livssynssamfunn, eller med å kontakte medisinsk, psykologisk eller sosialfaglig bistand.

Ansatte følger opp behov for kirkelig medvirkning ved minnemarkeringer lokalt, for eksempel på arbeidsplass, i skole eller barnehage.

Menighetsråd/stab kan selv ta initiativ til lokale bønne- og klagegudstjenester, sørge- eller minnegudstjenester, tilpasset den aktuelle situasjonen. Dette skal alltid skje i samråd med prost og kirkeverge.

Når grupper fra menigheten reiser på tur, må reiserute og deltakerlister oppbevares på kontoret.

# 5. Mediene og kirkens offentlige rolle ved katastrofer og ulykker

Den norske kirke har en offentlig rolle ved tilrettelegging for ulike rituelle handlinger, så som lystenning i åpne kirker, minnemarkeringer, sørgegudstjenester og begravelser. Videre har kirkens representanter ofte en rolle som en offentlig sjelesørger og som bidragsyter og brobygger i et samfunn som er livssynsåpent. I tillegg kommer den rollen kirkelige medarbeidere ofte får i media i forbindelse med åpne kirker, og lignende.

Det finnes ressursmateriell på: <https://kirken.no/nb-NO/om-kirken/diakoni-og-samfunnsansvar/beredskap/>

# 6. Oppfølging

**Kirkelig personell**

Arbeidsgiver har ansvar for oppfølgingen. Det er meget viktig at de kirkelig ansatte som blir involvert i en ulykke/katastrofe får den oppfølging som er nødvendig, Avlastningssamtale i gruppe eller individuelt skal gjennomføres etter endt oppdrag. Andre tiltak kan være psykologisk debriefing etter en tid, mulighet til tjenestefri for å få noen dagers rekreasjon, andre oppfølgings- og støttetiltak. Se for øvrig PBS I, 14.6

**Frivillige**

Frivillig personell kan ha viktige oppgaver, for eksempel i forbindelse med tilstedeværelse i åpen kirke eller ved forpleining. Det er viktig at den som har ansvar for de frivillige ser og verdsetter deres inntas og at også de får nødvendig oppfølging.

**Berørte**

Personer kirkelig ansatte kommer i kontakt med i forbindelse med arbeidet på evakuer og pårørendesenter eller pr. telefon, kan ha behov for kontakt, samtale og sjelesorg etter akuttfasen. Kirkens personell må formidle eller gi veiledning om hvem de kan ta kontakt med etter akuttfasen.

# 7 Andre ressurser

* Ordning for sørgegudstjeneste, samt en del annen info finnes under <https://kirken.no/nb-NO/om-kirken/diakoni-og-samfunnsansvar/beredskap/.>
* [Politidirektoratets rundskriv 2007/003: «Formidling av informasjon til pårørende ved brå død, ulykke, katastrofe og kriminelle handlinger»](https://kirken.no/globalassets/bispedommer/stavanger/dokumenter/beredskap/03.%20vedlegg%202.%20politidirektoratets%20rundskriv.pdf)

* Følgende skal forefinnes hos den enkelte person/instans:

LRS- prest/diakon og prost:

- Tiltakskort

- Kirkelig identitetskort (=tjenestebevis)

- Telefonnummer til prost og LRS-prest/diakon og stedfortreder

- Politiets beredskapssystem del I

- Livsfaseriter. Religions- og livssynspolitiske utfordringer i Norge

- Lister over aktuelle tros- og livssynssamfunn

-lokale kirkelige beredskapsplaner (prost)

Prest/diakon i tjeneste

- Kirkelig identitetskort (= tjenestebevis)

- Informasjon og råd til de berørte

 Kirkeverge

- Bispedømmets beredskapsplan

- Menighetens beredskapsplan

- Telefonnummer til LRS-prest/diakon og stedfortreder